Repokoers verhoog om inflasie te beheerDie Reserwebank. Foto: ANA Die Suid-Afrikaanse Reserwebank het Donderdag die repokoers met 25 basispunte verhoog tot 6.75%, ondanks swak ekonomiese groei. Lesetja Kganyago, president van die Reserwebank, het gesê die monetêrebeleidskomitee “beskou steeds die risiko’s vir die langertermyn-vooruitsig van inflasie as stygend”. “Monetêrebeleidsbesluite fokus steeds daarop om inflasieverwagtinge naby die middelpunt van die inflasieteiken te bestuur in die belang van ŉ gebalanseerde en volhoubare groei.” Sommige analiste het verwag dat die Reserwebank rentekoerse onveranderd sou laat om druk te verlig op die sukkelende ekonomie. Suid-Afrika is tans in ŉ tegniese resessie ná ŉ agtereenvolgende inkrimping van die bruto binnelandse produk in die tweede kwartaal. Die nasionale tesourie het die algehele ekonomiese groeivooruitsig vir 2018 verlaag tot 0.7% van die 1.5% wat in Februarie voorspel is. Die Reserwebank het Donderdag sy eie groeivooruitsig tot 0.6% verminder, van 0.7% in September. Kganyago het gesê die SARB moes nou teen inflasie optree, omdat ŉ vertraging in die aanpassing van die rentekoers daartoe kan lei dat inflasieverwagtinge op hoër vlakke geskat word. Jaarlikse verbruikersinflasie het stelselmatig van 3.8% jaar-op-jaar in Maart tot 5.1% in Oktober gestyg, aldus data van Statistieke Suid-Afrika. “Die komitee is van mening dat huidige uitdagings in die ekonomie grootliks struktureel van aard is en dit kan nie deur monetêre beleid alleen opgelos word nie,” het Kganyago gesê. “Omsigtige makro-ekonomiese beleide is noodsaaklik om volhoubare groei te verseker en dat die ekonomie skokke beter kan hanteer.” Die verhoging in die rentekoers beteken die prima rentekoers van banke styg ook met 25 basispunte tot 10.25%. Dit plaas druk op huishoudings wat reeds sukkel met ŉ werkloosheidskoers van meer as 27%, ŉ verhoging in die BTW en ongekende brandstofpryse. “Die nuus van ŉ styging van 25 basispunte in die repokoers is nie wat huiseienaars met huis- en kredietkaartskuld of voornemende huiskopers wil hoor nie,” het dr. Andrew Golding, hoof- uitvoerende beampte van die Pam Golding-eiendomsgroep, gesê.